SKRIFTLIG FORESPØRGSEL P-0788/98

af Glyn Ford (PSE) til Kommissionen

(5. marts 1998)

Om: Billetsalg til World Cup-kampe

Er Kommissionen - i betragtning af dens svar på spørgsmål E-0029/98(1) om salg af billetter - bekendt med, at World Cup-kampene allerede finder sted i juni i indeværede år? Husker Kommissionen sin erklæring efter Italia 90 og sit svar på en anden forespørgsel om pakkerejser til fodboldfans (P-3480/95(2))?

Kan Kommissionen forklare, hvorfor den er så længe om at gribe ind overfor den franske distribuering af billetter, i betragtning af at problemet allerede blev rejst i juni 1997 og agter Kommissionen omgående at gøre FIFA, som har overtaget visse aspekter af billettildelingen, opmærksom på, at denne organisation lige så lidt som de franske myndigheder er hævet over EU-lovgivning?

Supplerende svar

afgivet på Kommissionens vegne af Karel Van Miert

(18. juni 1998)

Som supplement til sit svar af 8. april 1998(3) kan Kommissionen nu fremsende følgende supplerende oplysninger.

Det ærede medlem kan være forsikret om, at Kommissionen i høj grad er opmærksom på, at verdensmesterskabet i fodbold begynder i juni 1998. Forholdet er således det, at Kommissionen, siden den i januar 1998 blev bekendt med de vanskeligheder, som mange fodboldfans kom ud for i deres forsøg på at få billetter direkte fra den franske arrangørkomité (CFO), har betragtet det som en prioriteret sag at søge at sikre, at alle tilbageblevne usolgte billetter blev solgt udelukkende til unionsborgere uden for Frankrig på et ikke-diskriminerende grundlag.

Som det ærede medlem måske er opmærksom på, gav CFO i marts i indeværende år et negativt svar på Kommissionens anmodning, idet CFO anførte, at det i stedet ville tilbyde alle resterende billetter til franske og ikke-franske indbyggere på et ikke-diskriminerende grundlag. Mens nogle fans uden for Frankrig vil drage fordel af denne beslutning, er der grund til at nære mistanke om, at det ikke i tilstrækkeligt omfang kompenserede dem, som blev nægtet mulighed for at købe billetter som et resultat af det diskriminerende salgsarrangement, der havde været anvendt hidtil. Kommissionens tjenestegrene har fået til opgave at forberede en formel retssag mod arrangørerne, hvad angår dette salg. Med henblik herpå har man for nylig søgt at få tilvejebragt yderligere oplysninger fra CFO og Den Internationale Fodboldssammenslutning (FIFA), der organiserer verdensmesterskabet, idet formålet er at få mere detaljerede oplysninger om omfanget af den omhandlede diskriminerende fremgangsmåde.

Det ærede medlem hævder, at Kommissionen har udvist sendrægtighed i forbindelse med det diskriminerende salgsarrangement i Frankrig. Kommissionen skal meddele det ærede medlem, at den i marts 1997 - under drøftelserne vedrørende billetsalgsarrangementer via rejsearrangører - gjorde det klart over for CFO, at arrangementer, der forudsatte, at de, der ønskede at købe billetter, skulle bevise, at de havde bopæl i Frankrig, var diskriminerende og derfor uacceptabel. Da CFO i januar 1998 meddelte Kommissionen, at forbrugere, der ønsker at købe billetter direkte fra komitéen, skulle dokumentere at have adresse i Frankrig, blev der endvidere hurtigt skredet ind for at bringe denne diskriminerende procedure til ophør.

Det ærede medlem henviser også til Kommissionens svar på hans skriftlige forespørgsel P-3480/95(4) om rejsepakker til fodboldsfans. Kommissionen vil gerne på ny bekræfte, at den som nævnt i svaret har til hensigt så vidt muligt at sikre, at billetfordelingssystemet til sportsbegivenheder er fuldt ud forenelig med Fællesskabets konkurrenceregler.

(1) EFT C 223 af 17.7.1998, s. 89.

(2) EFT C 137 af 8.5.1996, s. 14.

(3) EFT C 310 af 9.10.1998, s. 130.

(4) EFT C 137 af 8.5.1996.